ஜனங்கள் பித்து பிடித்தது போல தங்களுக்குள் பேசிக் கொண்டிருந்தார்கள். தெருவில் நீர் தெளித்தார்கள். கோலமிட்டார்கள். இளம் வாலிபர்கள் நீண்ட கயிறு எடுத்து மாவிலையும், தென்னங்கீற்று தோரணமும் ஏற்றி எதிர் வீட்டிற்கும் தன் வீட்டிற்கும் குறுக்கே கட்டினார்கள். வாழை மரமும், பாக்கு மரமும் கட்டினார்கள். குங்கிலியப் புகை போட்டார்கள். தெருவில் அலையும் மாடுகளை கட்டி கொல்லைப்புறத்தில் வைத்தார்கள். பட்டப்பகலில் வீட்டு வாசலில் நெய் விளக்கு ஏற்றினார்கள்.